ORDE do 16 de xaneiro de 2008 pola que se clasifica como benéfico-social a Fundación María Esperanza Rubido Romero.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/01/2008

Visto o expediente de clasificación da Fundación María Esperanza Rubido Romero con enderezo na Baña (A Coruña).
Supostos de feito.
1. Filomena Casal Gómez, na súa condición de presidenta do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación María Esperanza Rubido Romero foi constituída en escritura pública outorgada en Santiago de Compostela, o día catorce de novembro de dous mil sete, ante o notario Héctor Ramiro Pardo García, co número de protocolo tres mil trescentos vinte e dous, por Filomena Casal Gómez, José María Varela Rial, María Jesús Forján Vieito e José Manuel Forján Vieito, como testamenteiros de María Esperanza Rubido Romero cumprindo as instrucións da causante, esta escritura foi emendada por outra posterior de data vinte e sete de decembro de dous mil sete outorgada ante o mesmo notario.
3. Segundo establece o artigo seis dos estatutos, a fundación ten por obxecto:
a) Defender a dignidade e os dereitos dos grupos sociais máis desfavorecidos, tales como as persoas maiores, as persoas con algún tipo de discapacidade e aquelas que non teñan recursos económicos suficientes para unha subsistencia digna.
b) Promover a plena integración escolar, laboral e social das persoas máis desfavorecidas.
c) Promover actitudes sociais positivas cara ás persoas con discapacidade.
d) Desenvolver estratexias solidarias para que se poidan acadar equilibrios interterritoriais en calidade e servizos.
e) Desenvolver programas e actividades, dentro dos grupos máis desfavorecidos, dirixidos especificamente á atención da muller.
f) Desenvolver programas e actividades, dentro dos grupos sociais máis desfavorecidos, dirixidos especificamente á atención da infancia e á xuventude.
g) Desenvolver programas e actividades, dirixidos especificamente á atención das persoas maiores.
h) Desenvolver programas e actividades, dirixidos especificamente a calquera outro colectivo en risco de exclusión social.
i) Desenvolver programas e actividades relacionados co fomento e participación do voluntariado social.
j) Promover e poñer en funcionamento todo tipo de iniciativas deportivas para persoas con discapacidade, priorizando aquelas que impulsen o deporte de base.
k) Promover e poñer en funcionamento todo tipo de iniciativas culturais, educativas e de lecer orientadas aos maiores.
l) Promover e poñer en funcionamento todo tipo de programas de cooperación e desenvolvemento no exterior dirixidos ás persoas con discapacidade ou en risco de exclusión social.
m) Calquera outro que, de xeito directo ou indirecto, poida contribuír ao cumprimento da misión da Fundación María Esperanza Rubido Romero.
4. O padroado da fundación estará integrado por Filomena Casal Gómez como presidenta, José Manuel Forján Vieito como vicepresidente, José María Varela Rial como secretario e María Jesús Forján Vieito, José Andrés García Cardeso, Manuel Joaquín Puñal Rodríguez e Jesús Julio Illade Cerdeiras como vogais.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como benéfico-social da Fundación María Esperanza Rubido Romero, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece no artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como benéfico-social e a súa adscrición á Vicepresidencia da Igualdade e do Benestar.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día catorce de xaneiro de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril), a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benéfico-social a Fundación María Esperanza Rubido Romero adscribíndoa á Vicepresidencia da Igualdade e do Benestar, que exercerá plenamente o protectorado sobre ela.
Santiago de Compostela, 16 de xaneiro de 2008.
José Luis Méndez Romeu
Conselleiro de Presidencia, Administracións Públicas e Xustiza